|  |
| --- |
| **СМЕРНИЦЕ ЗА ПОДНОШЕЊЕ ПРИЈАВА**  **ЗА**  **ПАКЕТ ПОДРШКЕ ЗА УНАПРЕЂЕЊЕ ОДГОВОРНОСТИ И СПРЕЧАВАЊА КОРУПЦИЈЕ**  **НА ЛОКАЛНОМ НИВОУ**  **(референтни број позива ПП-01/2024)** |

*У овом документу (Смернице за подношење пријава) дата су упутства за јединице локалне самоуправе који се пријављују за Пакет подршке за унапређење одговорности и спречавања корупције на локалном нивоу (у даљем тексту: Пакет подршке). Смернице садрже информације у вези са општим условима за подношење пријава, информације о начину попуњавања Пријавног формулара за пакет подршке, као и информације o критеријумима и поступку доделе пакета подршке.*

1. **УВОД**

Позив за подношење пријава за пакет подршке за унапређење одговорности и спречавања корупције на локалном нивоу објављен је у оквиру пројекта **„Унапређење примене принципа доброг управљања у локалним самоуправама“** који спроводи Стална конференција градова и општина – Савез градова и општина Србије (у даљем тексту: СКГО) у оквиру програма **„ПРО – Локално управљање за људе и природу“**, који заједнички спроводе агенције Уједињених нација у Србији – УНОПС, УНИЦЕФ, УНФПА и УНЕП, у сарадњи са Владом Републике Србије и уз финансијску подршку Владе Швајцарске.

Пројекат „Унапређење примене принципа доброг управљања у локалним самоуправама“ настоји да обезбеди подршку јединицама локалне самоуправе (у даљем тексту: ЈЛС) у јачању капацитета потребних за усвајање и примену принципа доброг управљања (владавина права, одговорност, ефикасност, делотворност, транспарентност, партиципација), у свакодневној пракси у циљу професионализације и модернизације рада локалне самоуправе.

Пакет подршке има за циљ да пружи подршку ЈЛС за успостављање и примену механизама за спровођење антикорупцијске политике у складу са важећим антикорупцијским законским и стратешким оквиром.

Наиме, Акциони план за преговарање Србије о чланству у Европској унији за Поглавље 23 (који укључује и област борбе против корупције – у даљем тексту: АП23), којег је Влада Републике Србије усвојила 2016. године, предвиђа јачање антикорупцијских механизама на нивоу локалне самоуправе. ЈЛС су у обавези да израде и усвоје своје планове за борбу против корупције (локалне антикорупцијске планове – у даљем тексту: ЛАП) и да формирају тела за праћење њиховог спровођења, што се према АП23 сматра основним механизмима за борбу против корупције на локалном нивоу.

1. **ОПШТИ УСЛОВИ ПОДНОШЕЊА ПРИЈАВА**
   1. **Право на учешће у позиву**

Право на учешће у позиву за подношење пријава за Пакет подршке имају све **јединице локалне самоуправе (градови и општине)** у Републици Србији**, изузев следећих 28 ЈЛС**: Ариље, Богатић, Бољевац, Велико Градиште, Владимирци, Владичин Хан, Врање, Врбас, Врњачка Бања, Жабаљ, Зајечар, Књажевац, Косјерић, Куршумлија, Лапово, Лозница, Медвеђа, Мерошина, Мионица, Ниш, Пландиште, Пожега, Сента, Сомбор, Темерин, Трговиште, Ћуприја и Ужице.[[1]](#footnote-2)

Градске општине не могу бити кориснице овог Пакета подршке, с обзиром на то да се обавеза из АП23 односи само на ЈЛС.

Заинтересоване ЈЛС пријаве подносе искључиво самостално и не могу подносити пријаве у партнерству са другим ЈЛС.

* 1. **Опис пакета подршке за унапређење одговорности и спречавања корупције на локалном нивоу**

У оквиру овог позива, кроз пакет подршке за унапређење одговорности и спречавања корупције на локалном нивоу биће подржано **укупно три (3) ЈЛС**.

Индикативни временски оквир за спровођење пакета подршке је **септембар 2024. године – мај 2025. године.**

Пакет подршке ЈЛС **подразумева пружање експертске подршке** у области унапређења одговорности и спречавања корупције на локалном нивоу, кроз подршку унапређењу постојећих или развоју нових процедура и аката у ЈЛС у складу са развијеним моделима, обуке, менторски рад и друге видове саветодавне помоћи.

Кроз Пакет подршке се не обезбеђује било какав вид финансијске подршке.

За реализацију Пакета подршке опредељено је **од** **40 до 55 експертских дана** за сваку од одабраних ЈЛС.

СКГО са сваком изабраном ЈЛС потписује Меморандум о сарадњи, којим се дефинишу сви релевантни елементи сарадње, укључујући области и обим експертске помоћи, период реализације и слично.

* 1. **Структура пакета подршке**

Структура пакета подршке формирана је у односу на структуру Модела ЛАП-а, који је уз подршку СКГО израдила Агенција за спречавање корупције, као у односу и на процесе усвајања *Етичког кодекса функционера локалне самоуправе* и *Кодекса понашања службеника и намештеника у локалној самоуправи*. Подршка стога обухвата реализацију активности у најмање четири (4) тематске области међу понуђених седам (7):

**Област 1: УСВАЈАЊЕ ПРОПИСА У ОРГАНИМА ЈЕДИНИЦЕ ЛОКАЛНЕ САМОУПРАВЕ**

* Израда анализе постојећих правила о јавним расправама у актима ЈЛС (Статут, Пословник о раду скупштине, Одлука о јавним расправама, итд) и, уколико је потребно, формулисање препорука за њихово усклађивање са смерницама и моделима аката СКГО, а у циљу унапређења транспарентности у процесу усвајања прописа;
* Уколико је потребно, а у складу са формулисаним препорукама, подршка у изради Одлуке о јавним расправама/изменама и допунама Одлуке, те изменама и допунама Статута и Пословника о раду скупштине ЈЛС;
* Спровођење обуке за спровођење јавних расправа;
* Подршка изради Одлуке о пријављивању и управљању приватним интересима јавних функционера у поступку доношења општих аката, чијом се применом спречава усвајање „прописа са опредељеним циљем“, односно „прописа са одредиштем“ кроз дефинисање начина пријављивања интереса и механизама за управљање пријављеним интересима.

**Област 2: УПРАВЉАЊЕ СУКОБОМ ИНТЕРЕСА НА ЛОКАЛНОМ НИВОУ**

* Подршка успостављању процедура и интерног механизма за управљање, координацију, примену правила и извештавање о сукобу интереса запослених у органима ЈЛС кроз усвајање Правилника о управљању сукобом интереса запослених;
* Спровођење обуке за овлашћена лица за примену правила о сукобу интереса запослених у органима ЈЛС, као и обуке о управљању сукобом интереса за запослене у органима ЈЛС.

**Област 3: РАЗОТКРИВАЊЕ КОРУПЦИЈЕ КРОЗ ЗАШТИТУ УЗБУЊИВАЧА И КРОЗ УПРАВЉАЊЕ ПРИЈАВАМА И ПРЕДСТАВКАМА КОРИСНИКА УСЛУГА НА РАД СЛУЖБЕНИКА И ОРГАНА ЈЛС**

* Подршка дефинисању процедура и изради интерних аката о унутрашњем узбуњивању и регулисању поступања са притужбама на рад служби и органа ЈЛС, кроз усвајање Правилника о унутрашњем узбуњивању и Одлуке о поступању по притужбама на рад служби и органа ЈЛС;
* Спровођење обуке за лица задужена за пријем и поступање по пријавама узбуњивача о узбуњивању и заштити узбуњивача;
* Спровођење обуке за запослене о њиховим правима и обавезама на основу правног оквира и праксе из области узбуњивања и заштите узбуњивача;
* Спровођење обуке за лица која су одређена за поступање по притужбама на рад служби и органа ЈЛС.

**Област 4: ОДНОС ИЗМЕЂУ ЈЛС И ЈАВНИХ СЛУЖБИ, ЈАВНИХ ПРЕДУЗЕЋА И ДРУГИХ ОРГАНИЗАЦИЈА КОЈЕ ЈЛС ОСНИВА И ДЕЛОМ ИЛИ У ПОТПУНОСТИ ФИНАНСИРА И КОНТРОЛИШЕ**

* Подршка успостављању процедура за именовање чланова управних и/или надзорних одбора служби, установа, предузећа и других организација чији је оснивач ЈЛС и које ЈЛС делом или у потпуности финансира или контролише;
* Подршка усвајању Упутства о изради евиденције јавних служби, јавних предузећа и других организација чији је оснивач ЈЛС;
* Подршка успостављању процедура везаних за доступност и објављивање релевантних информација о свим службама, установама, предузећима и другим организацијама које ЈЛС оснива и које ЈЛС делом или у потпуности финансира или контролише.

**Област 5: УПРАВЉАЊЕ ДОНАЦИЈАМА КОЈЕ ПРИМА ЈЛС**

* Подршка усвајању Одлуке о контроли пријема и реализације донација, односно о успостављању механизама за отклањање могућности утицаја на рад ЈЛС кроз давање донација, путем дефинисања интерних процедура за управљање донацијама и обуком особа задужених за праћење наменског коришћења, израду и објављивање извештаја о реализацији донација.

**Област 6: ДОДЕЛА СРЕДСТАВА ИЗ БУЏЕТА ЈЛС ЗА ОСТВАРИВАЊЕ ЈАВНИХ ИНТЕРЕСА ЛОКАЛНЕ ЗАЈЕДНИЦЕ**

* Подршка усвајању Одлуке о средствима за подстицање програма или недостајућег дела средстава за финансирање програма од јавног интереса које реализују удружења и пратећих аката уз Одлуку који се односе на спровођење конкурса, мониторинг и евалуацију програма;
* Спровођење обуке запослених који су задужени за спровођење процеса финансирања програма удружења у области утврђивања јавног интереса/приоритета за финансирање програма;
* Спровођење обуке запослених који примењују интерни правни оквир који регулише суфинансирање програма од јавног интереса који реализују удружења;
* Спровођење обуке запослених који су задужени за спровођење процеса финансирања програма удружења у области мониторинга и евалуације спровођења програма удружења.

**Област 7: ПРИМЕНА ЕТИЧКОГ КОДЕКСА ФУНКЦИОНЕРА ЛОКАЛНЕ САМОУПРАВЕ И/ИЛИ КОДЕКСА ПОНАШАЊА СЛУЖБЕНИКА И НАМЕШТЕНИКА У ЛОКАЛНОЈ САМОУПРАВИ**

* Подршка усвајању Етичког кодекса функционера локалне самоуправе;
* Подршка формирању Савета за праћење примене Етичког кодекса функционера локалне самоуправе;
* Обука чланова Савета за праћење примене Етичког кодекса функционера локалне самоуправе;
* Подршка усклађивању интерних аката ЈЛС са Кодексом понашања службеника и намештеника у локалној самоуправи.

ЈЛС која подноси пријаву за пакет подршке може у пријавном формулару под тачком 4.2. **да одабере најмање четири (4) од седам (7) понуђених тематских области**.

Предложени скуп активности биће прилагођен потребама сваке ЈЛС која буде одабрана за пакет подршке, на основу иницијалне процене стања за ту ЈЛС, као уводне (припремне) активности у оквиру Пакета подршке.

Истовремено, процењени дани за пружање експертске помоћи представљају оквирни број, који је подложан променама у складу са потребама и обимом задатака/послова које обављају експерти у свакој појединачној ЈЛС.

1. **НАЧИН ПОДНОШЕЊА ПРИЈАВА ЗА ДОДЕЛУ ПАКЕТА ПОДРШКЕ**

Документацију за подношење пријава за доделу пакета подршке чини:

1. **Пријавни формулар за пакет подршке** (попуњен, потписан и печатиран од стране градоначелника/председника општине/председника привременог органа на прописаном обрасцу).

Документацију за подношење пријава (попуњену и потписану) потребно је доставити у папирном облику у три (3) примерка (један оригинал и две копије) у А4 формату у запечаћеној коверти са јасном назнаком: „Пријава за пакет подршке за унапређење одговорности и спречавања корупције на локалном нивоу“.

Пријаве се достављају препорученом поштом, курирском службом или лично на следећу адресу:

Дуња Павићевић

Стална конференција градова и општина – Савез градова и општина Србије

Македонска 22/VIII

11 000 Београд

Пријаве послате на било који други начин биће аутоматски одбачене.

Крајњи рок за достављање пријава је **7. август 2024. до 16 часова.**

Пријаве се подносе на српском језику.

**Неблаговремене и непотпуне пријаве неће се узети у разматрање.**

1. **УПУТСТВО ЗА ПОПУЊАВАЊЕ ПРИЈАВНОГ ФОРМУЛАРА**

Пријавни формулар за Пакет подршке за унапређење одговорности и спречавања корупције на локалном нивоу је **обавезан део документације** за подношење пријава.

Пријавни формулар састоји се из шест (6) делова.

**Први део: ОПШТИ ПОДАЦИ** представљају контакт податке о општини/граду/градској општини који се пријављује за пакет подршке за унапређење административне ефикасности и делотворности на локалном нивоу.

**Други део: ПОДАЦИ О КОНТАКТ ОСОБИ ЗА КОМУНИКАЦИЈУ И КООРДИНАЦИЈУ У ОКВИРУ ПАКЕТА ПОДРШКЕ** представљају податке о контакт особи овлашћенoj за комуникацију са СКГО у периоду трајања јавног позива и евалуације поднетих пријава.

**Трећи део: ПОДАЦИ О ЈЛС РЕЛЕВАНТНИ ЗА ПРЕДМЕТ ПОДРШКЕ** представљају обавезни део пријаве ради пружања неопходних информација о актуелном стању и условима у којима ЈЛС и запослени поступају. Ови подаци су неопходни за разматрање пријаве, те је нужно дати одговарајуће информације. Важно је истаћи да ови подаци не представљају критеријуме на основу којих се бодује пријава, односно доноси одлука о избору ЈЛС. Ипак, уколико они изостану, евалуациона комисија може одлучити да такву пријаву не узме у разматрање услед недостатка информација потребних за одлучивање.

**Четврти део: РАЗЛОЗИ ЗА ПРИЈАВЉИВАЊЕ ЗА ПАКЕТ ПОДРШКЕ** представља обавезни део који се састоји из две секције.

У оквиру **секције 4.1.** потребно је да образложите зашто се опредељујете за подршку описану у овим Смерницама, односно опишете статус у којем се налази обавеза усвајања ЛАП-а. Одговор у оквиру ове секције се бодује на начин како је то приказано у табели критеријума за оцењивање под тачком 6. ових Смерница.

У оквиру **секције 4.2.** потребно је да са **ДА** или **НЕ** означите тематске области за чије спровођење вам је потребна подршка у оквиру пакета подршке[[2]](#footnote-3) и да за сваку од области **опишете разлоге због којих сте се определили за ту област**.

У пријавном формулару су наведене поједине тематске области за чије је унапређивање понуђена подршка, а то су:

* Област 1: Усвајање прописа у органима ЈЛС
* Област 2: Управљање сукобом интереса на локалном нивоу
* Област 3: Разоткривање корупције кроз заштиту узбуњивача и кроз управљање пријавама и представкама корисника услуга на рад службеника и органа ЈЛС
* Област 4: Однос између ЈЛС и јавних служби, јавних предузећа и других организација које ЈЛС оснива и делом или у потпуности финансира и контролише
* Област 5: Управљање донацијама које прима ЈЛС
* Област 6: Додела средстава из буџета ЈЛС за остваривање јавних интереса локалне заједнице
* Област 7: Примена Етичког кодекса функционера локалне самоуправе и/или Кодекса понашања службеника и намештеника у локалној самоуправи

У зависности од конкретних потреба, ЈЛС се може определити за **пружање подршке у најмање четири (4) од седам (7) понуђених области**. За сваку од одабраних тематских области, потребно је навести разлоге због којих се ЈЛС опредељује за подршку у њој, чиме се процењује релевантност и сврсисходност пријаве (у односу на понуђене теме и активности подршке, циљне групе и слично). Изостављени одговори на поједина питања у овом делу пријавног формулара бодоваће се са нула поена, а евалуациона комисија може одлучити да такву пријаву не узме у разматрање услед недостатка информација потребних за одлучивање.

**Пети део: ПРЕТХОДНО ИСКУСТВО, МОТИВИСАНОСТ И СТЕПЕН УКЉУЧЕНОСТИ ЦИЉНЕ ГРУПЕ** представљају обавезни део пријаве који се састоји из две секције.

У оквиру **секције 5.1.** потребно је одговорити да ли је Ваша ЈЛС већ реализовала или реализује активности које се односе на спровођење/унапређење одговорности и спречавања корупције, а уколико јесте, потребно је да те активности укратко опишете. Важно је истаћи да ови подаци не представљају критеријуме на основу којих се бодује пријава, односно доноси одлука о избору ЈЛС.

У оквиру **секције 5.2.** потребно је данаведете да ли је ваша ЈЛС усвојила Етички кодекс функционералокалне самоуправе, док је у оквиру секције **5.3.** потребно описати спремност/мотивисаност запослених и руководства за евентуалне промене у поступању које ће уследити као резултат спровођења Пакета подршке, на који начин ће запослени и руководство бити укључени у спровођење активности предвиђених Пакетом подршке. Одговори у оквиру ове две секције бодују се на начин приказан у табели критеријума за оцењивање под тачком 6. ових Смерница. Изостављени одговори на поједина питања у овом делу пријавног формулара бодоваће се са нула поена, а евалуациона комисија може одлучити да такву пријаву не узме у разматрање, услед недостатка информација потребних за одлучивање.

**Шести део: ОЧЕКИВАНИ РЕЗУЛТАТИ И ОДРЖИВОСТ** представља обавезни део који се састоји из две секције.

У оквиру **секције 6.1.** потребно је описати очекиване резултате пакета подршке. Одговор у оквиру ове секције се бодује на начин приказан у табели критеријума за оцењивање под тачком 6. ових Смерница.

У оквиру **секције 6.2.** потребно је описати елементе одрживости промена постигнутих кроз реализацију Пакета подршке, односно како ће очекиване промене бити интегрисане у поступање запослених. Овај одговор бодује се на начин приказан у табели критеријума за оцењивање под тачком 6. ових Смерница. Изостављени одговори на поједина питања у овом делу пријавног формулара бодоваће се са нула поена, а евалуациона комисија може одлучити да такву пријаву не узме у разматрање услед недостатка информација потребних за одлучивање.

1. **КРИТЕРИЈУМИ И ПОСТУПАК ДОДЕЛЕ ПАКЕТА ПОДРШКЕ**

У циљу избора три (3) ЈЛС којима ће бити додељен Пакет подршке, биће формирана евалуациона комисија, која ће оценити и рангирати поднете пријаве.

Евалуациона комисија ће пријаве оцењивати у складу са следећим критеријумима:

* Релевантност пријаве и очекивани резултати
* Мотивисаност и степен укључености циљне групе
* Очекивани резултати и одрживост

Табеларни приказ критеријума за оцењивање дат је у наставку текста:

| **Критеријуми за оцењивање** | **Макс. бр. бодова** | **Секција у пријавном формулару** |
| --- | --- | --- |
| **Релевантност пријаве** | **25** |  |
| Релевантност аплицирања за одређени вид подршке | 5 | 4.1. |
| Релевантност аплицирања за одређене тематске области | 20 | 4.2. |
| **Мотивисаност и степен укључености циљне групе** | **15** |  |
| Усвојен Етички кодекс функционера локалне самоуправе | 5 | 5.2 |
| Мотивисаност запослених и руководства за евентуалне промене у поступању и начин укључивања запослених и функционера у спровођење активности | 10 | 5.3. |
| **Очекивани резултати и одрживост** | **20** |  |
| Очекивани резултати након реализације пакета | 10 | 6.1. |
| Одрживост резултата након реализације пакета | 10 | 6.2. |
| **Укупно** | **60** |  |

У обзир ће бити узете само пријаве које остваре најмање **50% од максималног броја бодова**.

1. **ОБАВЕШТЕЊЕ ПОДНОСИЛАЦА ПРИЈАВА О ИЗБОРУ**

Сви подносиоци пријава, тј. одабране ЈЛС, као и ЈЛС чије пријаве не буду одабране, биће писаним путем обавештени о резултатима конкурса, на адресу електронске поште контакт особе ЈЛС, наведене у пријавном формулару, у року од 10 дана од доношења коначне одлуке о одабиру.

1. **ПРОЦЕС УСАГЛАШАВАЊА И ПОТПИСИВАЊЕ МЕМОРАНДУМА О САРАДЊИ**

Подносиоци пријава које буду одабране ће, пре потписивања меморандума о сарадњи са СКГО, уз подршку Пројектног тима, приступити усаглашавању својих специфичних потреба са стандардизованим Пакетом подршке који им је додељен (у циљу коначног дефинисања приоритетне врсте и обима експертске подршке која ће им бити додељена). Планирани период усаглашавања је до 30 календарских дана.

Активности на спровођењу пакета почеће одмах по потписивању Меморандума о сарадњи.

1. Наведене ЈЛС: (а) су претходно подржане кроз предметни пакет подршке или (б) су добиле пакет подршке у другим областима доброг управљаља на пројекту „Унапређење примене принципа доброг управљања у локалним самоуправама“ или (в) нису обухваћене овим позивом. [↑](#footnote-ref-2)
2. Детаљан опис подршке за сваку од тематских области модела ЛАП-а је представљен у овим Смерницама за подношење пријава, под тачком 2.3. [↑](#footnote-ref-3)